יש בעיות בחיים שאין להן פתרון, אבל בכל הנוגע לעיצוב הבית אין כזה דבר – תמיד יש אופציה להפוך, לשדרג ולעצב מחדש חלל שעד כה לא היה משביע רצון. הדירה שלפניכם ממוקמת בקומות החמישית והשישית בבניין בן 15 שנה, שזה השיפוץ הראשון שנערך בו. המטרה היתה לעדכן את מראה הדירה בהתאם להעדפות בני הבית מבלי להכנע למונוטוניות ולסכמות השולטות כיום של גווני אפור-בז'-לבן בתקציב של 250,000 שקלים.
כך, הוחלט לטפל בעיקר בחלל הציבורי, שהסידור המקורי בו היה בעיניי הדיירים מעין "פשרה" ולא באמת התאים לאורח החיים של הבית שמתנהל סביב המטבח. הסלון עבר לאורך השנים כמה תהפוכות, ותמיד היתה בו לבני הבית תחושה של בעיה לא פתורה.
פינת האוכל שעמדה בפינת הבית סתם תפסה מקום. נעשה בה שימוש בערך פעמיים בשנה, מכיוון שרוב האורחים מתיישבים במרפסת הענקית והמקורה שבה שולחן גדול ומזמין. לא היה מקום לרהיטי כניסה ולספריה, שמאוד חסרו לדיירי הבית אשר אוהבים לקרוא ועוסקים המון בפעילות ספורט שמחייבת אחסון ייעודי עבור אביזרים, תיקים ונעליים. לכן, אחת ההחלטות החשובות הייתה למעשה לוותר על פינת האוכל ולהכניס במקומה אי גדול עם ישיבה לשישה אנשים, שישמש כמרכז הבית. במקרה של אירוח חורפי נקבע שניתן יהיה להשתמש בשולחן הגדול שעומד בחוץ ובהארכות שונות עבורו, במקום להסכים עם פינת אוכל מיותמת שמשמשת כמצבור לערימות בלגאן.
מבואת הכניסה קיבלה טיפול מיוחד: גם כאן נעשה משחק עם הגבס, כאשר אחד הקירות הועמק כדי לשקע רהיט עם עומק לא מבוטל, באשליה של שידה צרה הרבה יותר. הרהיט בעומק 50 סנטימטרים, אבל רק 25 מהם בולטים כך שמי שפותח אותה מופתע מהעומק של המגירות שמיועדות לתיקים, נעליים, דואר ומפתחות. בבית נעשה שימוש ברהיטים ישנים שלא נזרקו, כמו שידת הנעליים בכניסה והספסל שכולל מקום איחסון ששופצו ונצבעו מחדש.
בנוסף, במסגרת השיפוץ הוחלפו הדלתות בכל הבית וכולו נצבע. הודבקה רצפת פורצלן חדשה בגודל 50/100, נפתח חלון ענק במטבח במקום חלון הכיס הקטן שהיה בו, שירותי האורחים שופצו, הנמכת הגבס הקודמת פורקה וההנמכות למיזוג שולבו במבנה החדש של המטבח והוצנעו עד כמה שניתן, כל הנגרות בחלל פורקה שונתה, תוכננה ועוצבה מחדש, תוכננה תאורה חדשה ונרכשו רהיטים חדשים.